TKN ยืนยันตัวแทนขายในจีนไม่ยกเลิก-เลื่อนออเดอร์ พร้อมวางแผนรับมือไวรัสอู่ฮั่นระบาด
TKN ยืนยันตัวแทนขายในจีนไม่ยกเลิก-เลื่อนออเดอร์ พร้อมวางแผนรับมือไวรัสอู่ฮั่นระบาด
TKN ยืนยันตัวแทนขายในจีนไม่ยกเลิก-เลื่อนออเดอร์ พร้อมวางแผนรับมือไวรัสอู่ฮั่นระบาด
28 ม.ค. 2563

นายอิทธิพัทธ์ พีระเดชาพันธ์ ประธานเจ้าหน้าที่บริหาร บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN เปิดเผยว่า จากกรณีที่เกิดเหตุการณ์แพร่ระบาดของเชื้อไวรัสโคโรนาสายพันธุ์ใหม่ในประเทศจีนและประเทศอื่นๆ ส่งผลต่อความกังวลด้านผลกระทบต่อการสั่งซื้อสินค้าในประเทศจีนและภาพรวมการท่องเที่ยวในประเทศไทยในระยะสั้น ที่คาดว่าจำนวนนักท่องเที่ยวชาวจีนจะเดินทางเข้ามาท่องเที่ยวในไทยลดลงในช่วงนี้ บริษัทมีความมั่นใจว่ารัฐบาลจีนจะสามารถควมคุมสถานการณ์เพื่อรับมือกับเหตุการณ์ครั้งนี้ได้  และยังไม่ส่งผลกระทบต่อการส่งออกสินค้าของบริษัทไปยังประเทศจีน
ทั้งนี้  ในปัจจุบันผู้แทนจำหน่าย (Distributor) ในจีน ยังไม่มีการปรับหรือเลื่อนออเดอร์สินค้า ประกอบกับขณะนี้ ประเทศจีนยังอยู่ในช่วงเทศกาลตรุษจีนซึ่งเป็นวันหยุดต่อเนื่อง โดยภาคธุรกิจต่างๆ ในจีนจะเริ่มเปิดทำการอีกครั้งในวันที่ 3 ก.พ.นี้ ซึ่งหลังจากนี้คาดว่าจะสามารถประเมินสถานการณ์ได้ชัดเจนขึ้น
อย่างไรก็ตาม TKN ได้มีการประเมินความเสี่ยงในภาคธุรกิจ รวมถึงการวางแผนงานเพื่อเตรียมความพร้อม และรับมือกับสถานการณ์แล้ว หากกรณีการแพร่กระจายของไวรัสโคโรนาส่งผลกระทบต่อเศรษฐกิจ และการส่งออกในอนาคต  โดยในเบื้องต้น บริษัทมุ่งเน้นกลยุทธ์การขายผ่านช่องทางออนไลน์ทั้งในประเทศและตลาดต่างประเทศมากขึ้น โดยเฉพาะในประเทศจีน เพื่อรองรับความต้องการของลูกค้าได้ตลอด 24 ชั่วโมง
“ทั้งนี้ 9 เดือนแรก ปี 62 TKN มีสัดส่วนยอดขายในไทย 42% จีน 35% และประเทศอื่นๆ อีก 23% โดยขณะนี้ทางทีมผู้บริหารไม่ได้ตื่นตระหนกกับเหตุการณ์ที่เกิดขึ้น แต่ก็ไม่ได้ประมาท โดยมีการวางแผนล่วงหน้าเพื่อเตรียมรองรับผลกระทบที่อาจเกิดขึ้นในอนาคตหากเกิด Worst Case” นายอิทธิพัทธ์ กล่าว